***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk/30-9/2023.

***Jegyzőkönyv***

***Készült***: Nóráp Község Önkormányzat képviselő-testületének 2023. június 5-én 17.30 órakor megtartott nyilvános testületi ülésről.

***Az ülés helye: Polgármesteri Hivatal***

Nóráp Kossuth utca 48.

***Jelen vannak***: Horváth József Csaba polgármester

Kereszt Roland alpolgármester

Berki-Varga Petra

Merész Géza

Tóth Orsolya képviselők (5 fő)

Tanácskozási joggal részt vett: Kissné Szántó Mária jegyző

3. napirendi pont tárgyalásánál: Alaitner Viktor

Lakosság részéről 4 fő érdeklődő volt.

(jelenléti iv a jkv. 1. melléklete)

**Horváth József Csaba polgármester** köszöntötte a képviselőket, Megállapította, hogy az 5 fő képviselőből 5 fő megjelent, az ülés határozatképes, azt megnyitotta.

Javasolta az alábbi napirend elfogadását, a kiküldött meghívóban foglaltaknak megfelelően.

(meghívó a jkv. 2. melléklete)

**Napirend**

1. Az Önkormányzat Szervezeti és Működési Szabályzatáról szóló 4/2023. (V.3.) önkormányzati rendelet módosítása
2. Közterületek elnevezéséről és házszámozás szabályairól szóló rendelet elfogadása
3. dr. Glied-Berke Barbara fogszakorvos meghívása és beszámolója a község fogászati ellátásáról és az ellátások mértékéről, ellátási díj emelés igényéről
4. Orvosi rendelő burkolatcseréjére árajánlat
5. Kamerarendszer működése
6. Kup-Nóráp összekötő út nórápi szakaszának javítása
7. Klubszoba kialakítása
8. Díszpolgári cím adományozásának kezdeményezése
9. Támogatási kérelem NETE 2023.07.22. Lovasnapi rendezvényhez
10. Polgármesteri beszámolók
11. Vegyes ügyek

**Napirend tárgyalása:**

1. **Az Önkormányzat Szervezeti és Működési Szabályzatáról szóló 4/2023. (V.3.) önkormányzati rendelet módosítása**

**Előadó:** **Horváth József Csaba polgármester**

**Horváth József Csaba polgármester**  megállapította, hogy a képviselők a napirend anyagát (előterjesztés, rendelet-tervezet) a meghívóval együtt kézhez kapták. (jkv. 3. melléklete) Kérte a véleményeket, javasolta a rendelet-tervezet elfogadását.

A képviselők a javaslattal egyetértettek, a polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül - az alábbi rendeletet alkotta:

**Nóráp Község Önkormányzata Képviselő-testületének 8/2023. (VI. 6.) önkormányzati rendelete**

**az önkormányzat Szervezeti és Működési Szabályzatáról szóló 4/2023. (V.3.) önkormányzati rendelet módosításáról**

(jegyzőkönyv és egységes szerkezete a jkv. 4. melléklete)

**2.) Közterületek elnevezéséről és házszámozás szabályairól szóló rendelet elfogadása**

**Előadó: Horváth József Csaba polgármester**

**Horváth József Csaba polgármester**  megállapította, hogy a képviselők a napirend anyagát a meghívóval együtt kézhez kapták. (jkv. 5. melléklete) Kérte a véleményeket, javasolta a rendelet-tervezet elfogadását.

A képviselők a javaslattal egyetértettek, a polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül - az alábbi rendeletet alkotta:

**Nóráp Község Önkormányzata Képviselő-testületének**

**9/2023. (VI. 6.) önkormányzati rendelete**

**a közterületek elnevezéséről és a házszámozás szabályairól**

**(A rendelet a jkv. 6. melléklete)**

**3./ dr. Glied-Berke Barbara fogszakorvos meghívása és beszámolója a község fogászati ellátásáról és az ellátások mértékéről, ellátási díj emelés igényéről**

**Előadó: Horváth József Csaba polgármester**

**Horváth József Csaba polgármester** köszöntötte Glied-Berke Barbara fogszakorvos képviselőjét, Alaitner Viktort. Szóbeli előterjesztésben elmondta, hogy a doktornő – megemelkedett költségeikre, s az alacsony állami támogatásra tekintettel már év végén kezdeményezte a fogorvosi feladatellátás díjának emelését. 25000 Ft/hó volt díj, ennek 50 ezer forintra emelését kezdeményezték. Az előző képviselő-testület – az időközi önkormányzati választás kitűzésére tekintettel – nem döntött az ügyben, így a döntésre a mostani testület jogosult. Előzőleg bekérte az ellátott fogorvosi kezelések számát a településre, ennek viszonylag magas száma is indokolja az emelést. Az ülésre meghívta a doktornő képviselőjét, felkérte, hogy ismertesse az emelés indokait.

**Alaitner Viktor:** Elmondta, hogy a jelenlegi NEAK (Nemzeti Egészségbiztosítási Alapkezelő) finanszírozás kezelési nemenként alulfinanszírozza a fogászati alapellátást, ezért kénytelen a szerződés jelenlegi 25,000 Ft/hó díját 50,000 Ft-ra emelni a Glied-Berke Dental Fogászati rendelő. Az alapfinanszírozott kezelések összegszerűen is elmaradnak a piaci ártól, azonban ezekért a beavatkozásokért a lakosság a szerződés értelmében továbbra sem fizet díjat. Ezek a tömés, gyökértömés, foghúzás, fogkő eltávolítás, szűrés és szájüregi tumorszűrés. Fizetős szolgáltatás a szájsebészeti beavatkozás és a fogpótlás, korona vagy inplantátum elhelyezés. A korábban bekért Nóráp lakosságát érintő beavatkozások számán felül május hónapban kimagaslóan sok esetszámú ellátás volt, mely tovább növelte a fogászati ellátás deficitjét.

Néhány képviselői kérdés is elhangzott, melyre Alaitner Viktor válaszolt.

Horváth József Csaba polgármester megköszönte a tájékoztatást. Elmondta, hogy a képviselő-testületi döntésről értesítík a doktornőt, ezt követően Alaitner Viktor távozott.

A polgármester kérte a képviselőket a szavazásra fogorvosi feladatellátási szerződés módosításával kapcsolatban:

Javasolja a feladatelllátási díj havi 50.000 Ft-ra történő emelését 2023. január 1-től 2023. december 31-ig, azzal a kikötéssel, hogy a díj összege 2023. december 31-ig nem változik, illetve az elmaradt 6 havi díjat – 300.000 Ft-ot – egy összegben fizet ki az önkormányzat a kiállított számla alapján legkésőbb június 30-ig, azt követően pedig havonta 50.000 Ft összegű számla kiállítására jogosult a fogorvos.

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül az alábbi határozatot hozta:

**42/2023. (VI. 5.) KT határozat**

Nóráp község Önkormányzat Képviselő-testülete Dr Glied-Berke Barbara fogszakorvossal kötött fogorvosi feladatellátási szerződést módosítja az alábbiak szerint:

az önkormányzat által fizetendő havi díj összege 2023. január 1-től 2023. december 31-ig havi 50.000 Ft-ra módosul, azzal a kikötéssel, hogy a 2023. január 1-től június 30-ig esedékes díjat – számla alapján – az önkormányzat egy összegben utalja át, ezt követően havonta 50.000 Ft díj kerül számlázásra.

További kikötés, hogy a feladatellátás dija 2023. december 31-ig nem változik.

A képviselő-testület felkéri a polgármestert, hogy a döntésről Glied-Berke Barbara fogszakorvost értesítse, s felhatalmazza a módosított feladatellátási szerződés aláírására. (szerződés a jkv. 7. melléklete)

**Határidő:** azonnal

**Felelős:** polgármester

**4.) Orvosi rendelő burkolatcseréjére ajánlat**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben elmondta, hogy az orvosi rendelő burkolat cseréjének kivitelezésére több irányban éltek felkéréssel, azonban a kötbéres folyamatban lévő munkáik miatt meglehetős nehézségekbe ütközött az általuk megszabott vállalási határidőt tartani tudó ajánlattevőt felkutatni. A bekért árajánlat - anyag- és munkadíj együttes költségére vonatkozóan - 2,957.014 Ft volt, ezt csökkenteni tudták önkéntes segítségként történő rész munkálatok elvégzésével (régi mozaiklapok és aljzat felverése és eltávolítása ), valamint további egyezségként végül 2,200 000 Ft kivitelezői díjban állapodtak meg. Ebben a költségben az orvosi váró és a rendelő aljzatburkolásán kívül benne foglaltatik az udvari orvosi lépcső burkolása csúszásmentes, fagyálló greslappal, eloxált csúszásmentes élvédőzéssel és lábazatképzéssel, valamint a klub és könyvtárhoz vezető felfagyott, felporló lépcső javítása és burkolása a külső folyosóval együtt. A kültéri lapok beszerzése az önkormányzat feladata lesz, ezzel az olcsó beszerzésre törekedve szintén csökkenteni tudják a vállalkozói ajánlatban szereplő anyagköltséget. (Vállalkozói szerződés tervezete a jkv. 8. melléklete)

Kérte a véleményeket, javasolta a szerződés-tervezetben szereplő kivitelezői díj elfogadását.

A képviselők egyetértettek az előterjesztéssel és a vállalkozói díjjal, a polgármester kérte a szavazást:

Nóráp község Önkormányzat Képviselő-testülete 5 igen szavazattal -ellenszavazat és tartózkodás nélkül – az alábbi határozatot hozta:

**43/2023.(VI.5.) KT határozat**

Nóráp község Önkormányzat Képviselő-testülete az orvosi rendelő, udvari lépcsők burkolására vonatkozó árajánlatot – 2.200.000 Ft összeggel elfogadja, felhatalmazza a polgármester annak aláírására.

**5.) Kamerarendszer működése**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben ismertette a napirendet:

A februárban beüzemelt kamera-rendszer jelen elgondolásban működésképtelen, az csak további tetemes mobilszolgáltatói előfizetéssel javulna, de a képminősége továbbra is kétséges lenne, térerő lefedettségi probléma esetén nem hozna minőségi javulást. A jelen helyzetet az eredményezte, hogy a kiépítést megelőzően a korábbi testület olyan tájékoztatást kapott, miszerint a templomtoronyból közvetített jellel történő megvalósítás nem lehetséges, így a megvalósítás csak mobilkommunikációs módon történhet. Az új testület az egyházi hozzájárulást megkapta, így az eddig is jelentős beruházással és anyagi ráfordítással járó kamera-rendszer működőképessége érdekében az eredeti tervek megvalósítására technikai áttervezés és átépítés vált szükségessé. Ehhez a garancia folytatólagossága érdekében a korábbi kivitelezőtől kértek ajánlatot, mely 746,760 Ft kiadást eredményez. A költség sajnos nem várt, de szükségszerű kiadásként jelentkezik. Kérte a véleményeket, javasolta az árajánlat elfogadását, s javasolta továbbá a jelenlegi mobilszolgáltatói szerződés felmondását július 1-től.

A képviselők egyetértettek a javaslattal, a polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**44/2023. (VI.5.) KT határozat**

Nóráp község Önkormányzat Képviselő-testülete a települési kamera-rendszer áttervezésére és átépítésére vonatkozó 746.760 Ft-os árajánlatot elfogadja, felhatalmazza a polgármestert a szerződés aláírására és a munka megrendelésére, továbbá a mobilszolgáltatói szerződés július 1-i hatállyal történő felmondására.

**Felelős**: polgármester

**Határidő:** azonnal

**6.) Kup-Nóráp összekötő út nórápi szakaszának javítása**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben elmondta, hogy az úton lévő kátyuk javítására szerettek volna hosszabb távú megoldást, hidegaszfaltos töltéssel, azonban a kért árajánlat 880 ezer forint, magas összege miatt ezt vállalni nem tudják. Ezért marad a kátyuk betonozása, amely bár rövid távú megoldás, de szükséges, mert a kátyuk tovább mélyülnének. Hosszútávú megoldást csak az út pályázati úton történő teljes felújítása adna. Kérte a véleményeket, javaslatokat.

A képviselők egyetértettek a javaslattal, a polgármester kérte a szavazást:

Nóráp község Önkormányzat Képviselő-testülete 5 igen szavazattal- ellenszavazat és tartózkodás nélkül – az alábbi határozatot hozta:

**45/2023. (VI.5.) KT határozat**

Nóráp község Önkormányzat Képviselő-testület elhatározza a Kup-Nóráp összekötő út nórápi szakaszának kátyuzását. A kátyuk kijavítása aszfalttal történik, a munkák elvégzését Kereszt Roland alpolgármester és Merész Géza képviselők vállalják.

**7.)** **Klubszoba kialakítása**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben elmondta, - mint már korábban is egyeztettek a képviselőkkel - hogy az idáig az alapfeladatától idegen tárolóhelyiség feladatot ellátott helyiséget klubszobává alakítsák át. Itt vizesblokk, TV, foglalkoztató sarok, székek, asztalok kerülnek elhelyezésre. Ha egyetértenek a javaslattal, a költségekre árajánlatot kérnek, ennek elfogadása szintén képviselő-testületi döntést eredményezne.

A képviselők támogatták a javaslatot, a polgármester kérte a szavazást:

Nóráp község Önkormányzat Képviselő-testülete 5 igen szavazattal- ellenszavazat és tartózkodás nélkül – az alábbi határozatot hozta:

**46/2023. (VI.5.) KT határozat**

Nóráp község Önkormányzat Képviselő-testület elhatározza, hogy az eddigi tárolóhelyiséget klubszobává alakítja. Felkéri a polgármester az elvégezendő munkákra kérjen árajánlatot.

**Felelős:** polgármester

**Határidő:** június 30.

**8.) Diszpolgári cím adományozásának kezdeményezése**

**Merész Géza képviselő** kezdeményezte, hogy adományozzanak díszpolgári címet, évente adják át a díjat arra érdemes személynek.

A képviselők egyetértettek a javaslattal.

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – a következő határozatot hozta:

**47/2023. (VI.5.) KT határozat**

Nóráp község Önkormányzat Képviselő-testülete elhatározza, hogy „Nóráp község Díszpolgára” címet adományoz évente az arra érdemes személynek. A képviselő-testület utasítja a jegyzőt, hogy a következő képviselő-testületi ülésre készítse elő a rendelet-tervezetet.

**Felelős:** jegyző

**Határidő**: következő képviselő-testületi ülés időpontja

**9.) Támogatási kérelem NETE 2023.07.22. Lovasnapi rendezvényéhez**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben tájékoztatta a képviselőket: A Nórápi Értékmegőrző és Tollfosztó Egyesület (NETE) 2023.07.22-én tartja hagyományos Lovasnapi rendezvényét a tavalyi helyszínen, a Nóráp 059/2. hrsz.-ú külterületen az önkormányzat támogatásával.

**10.) Polgármesteri beszámolók:**

**Horváth József Csaba polgármester** értékelte az első .Nórápi Gyereknapi Családi Majálist. Beszámolt a villamos-hálózati felújítási szerződés- és munkamenetről, a Római Katolikus Egyházközség együttműködési megállapodásában szereplő templom kerítés elbontás és a templom kivilágításról:

Ezzel kapcsolatban elmondta, hogy a templom kerítés elbontását kérelmezték, az engedélyt a balesetveszély miatt megkapták, azonban a hívek nem támogatják a kerítés elbontását. A templom megvilágítására is tettek intézkedéseket, költségkímélő megoldásként napelemes megvilágítást terveznek, erről később döntenek. Református Egyházközséggel is megkötésre került az együttműködési megállapodás. A korábban egyeztetett  fák kivágása is megtörtént.

Tájékoztatta a képviselőket, hogy a jelenlegi vagyonbiztosítást megvizsgálta, minimális káresemény a biztosított, pl. vízkár sincs benne a biztosításban. Kért új árajánlatot, kiterjesztve több káreseményre, azonban a biztosító váltás döntést még felülvizsgálják, ugyanis az évforduló április 1-e, amit már lekéstek, két biztosítást viszont nem szeretne fenntartani. EKG- berendezés hitelesítése megtörtént, Cetin Zrt. bérleti díj emelésre vonatkozó tárgyalások nem vezettek eredményre.

Tájékoztatta a képviselőket a népegészségügy által végzett játszótérrel kapcsolatos ellenőrzésről, feltárt hiányosságokról, intézkedési határidőkről.

Elmondta, hogy megjelent a Magyar falu pályázat járda felújításra: terveik szerint a Kossuth utca páratlan oldalán kerülne befejezésre a járda, a jobb oldalon is szükséges, a régi, bitumenes járda tönkrement, illetve terveznének a Petőfi Sándor utcában is egy oldalon járdát.

Ismertette a SMB Leader pályázatokat, eszközre, rendezvényre is lehetne pályázni, azonban ezek utófinanszírozott pályázatok, a befektetett összeg megtérülése hosszadalmas, a megelőlegezésre nincs anyagi fedezet. Hátrány még, hogy rendezvényre is csak eszközbeszerezéssel együtt lehetne pályázni.

A Tiszta, Virágos Veszprém Vármegyéért és Virágos Magyarország pályázatra is jelentkeztek.

Beszámolt a Leader társulási ülésről, Vízmű Zrt. közgyűléséről és Pápakörnyéki Önkormányzatok Feladatellátó Társulásának üléséről is.

Elmondta, hogy illegális hulladék elhelyezés történt a területen, azonban az elhelyezett szemétben talált névre szóló csomagoló alapján sikerült azonosítani, a „tulajdonos” elszállította a hulladékot.

Sikeresnek ítélte meg a „Szedd Magad” akciót.

Elmondta, hogy terveik szerint – mint már előzetesen egyeztettek – augusztus 12-én tartanák a Falunapot. Ennek programjáról később döntenek.

**11. ) Vegyes ügyek**

A napirend keretében **Merész Géza képviselő** felvetette, hogy ne évente egyszer, hanem félévente tartsanak közmeghallgatást. A képviselők a javaslattal egyetértettek.

Felvetette továbbá, hogy ősszel is lehetne rendezvény. A képviselők közös megegyezése alapján „szüreti mulatságok” elnevezéssel kerülne megrendezésre október hónapban.

**Berki-Varga Petra képviselő** lakossági jelzésre tájékoztatta a képviselőket, hogy a kivágott fák miatt az autóbuszvárónál a várakozó utasok jelezték, hogy nyáron nincs árnyék, nagyon erősen tűzi a területet a nap, valamilyen árnyékoló elhelyezésére lenne szükség.

**Horváth József Csaba polgármester** válaszként elmondta, megvizsgálják, milyen lehetőség lenne erre.

**Tóth Orsolya képviselő:** tájékoztatta a testületet, hogy a nyugdijasklub első összejövetelére 2023. június 16-án kerül sor.

A már hagyományos nyári tábort július 10-14 között tartják meg.

Több napirend, hozzászólás nem volt, a polgármester a képviselő-testület ülését 20.30 órakor bezárta.

K.m.f.

Horváth József Csaba Kissné Szántó Mária

polgármester jegyző