**Nóráp Község Önkormányzata Képviselő-testületének 9/2023. (VI. 6.) önkormányzati rendelete**

**a közterületek elnevezéséről és a házszámozás szabályairól**

Nóráp Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. Törvény 143. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. Törvény 13. § (1) bekezdés 3. pontjában és 51. § (5) bekezdésében meghatározott feladatkörében eljárva a következőket rendeli el:

**1. Általános rendelkezések**

**1. §**

A községben új közterületet elnevezni, a korábban megállapított közterületnevet megváltoztatni, valamint ingatlanok házszámát megállapítani e rendelet szabályai szerint lehet.

**2. §**

(1) Közterületnév megváltoztatása vagy megszüntetése Nóráp Község Önkormányzata Képviselő-testületének hatáskörébe tartozik.

(2) A közterület elnevezését vagy megváltoztatását a helyi önkormányzati képviselő, a polgármester és a községben lakóhellyel vagy tartózkodási hellyel rendelkező magyar állampolgár kezdeményezheti.

(3) A közterületnév megállapítására, megváltoztatására, megszüntetésére vonatkozó javaslatot a polgármester terjeszti a Képviselő-testület elé.

(4) Az elnevezésre vonatkozó előterjesztést annak benyújtása előtt 15 napra a helyben szokásos módon közzé kell tenni. Az elnevezéssel kapcsolatban benyújtott észrevételeket is a Képviselő-testület elé kell terjeszteni.

**3. §**

(1) A Képviselő-testület döntéséről a jegyző értesíti:

*a)* a közszolgálati szerveket,

*b)* a személyi adat-és lakcím, valamint ingatlan-nyilvántartó szerveket,

*c)* a közüzemek központjait,

*d)* a cégbíróságot,

*e)* az utcaelnevezés vagy névváltoztatás kezdeményezőjét.

(2) A jegyző gondoskodik a lakosság tájékoztatásáról és a Képviselő-testület határozatának közzétételéről.

**2. A közterület elnevezés szabályai**

**4. §**

(1) Minden közterületet el kell nevezni.

(2) A közterület új nevét a közterületként való bejegyzését követő 1 éven belül kell megállapítani.

(3) A közterület elnevezését a megállapításától számított 15 éven belül nem lehet megváltoztatni.

(4) Az elnevezett közterület természetes folytatásaként nyíló új útszakasz külön elnevezési eljárás nélkül a már elnevezett utca nevét veszi fel (meghosszabbítás).

(5) Ha egy közterület községrendezés, beépítés következtében két vagy több részre tagozódik, egységes közterületként megszűnik akkor – az elkülönüléstől számított egy éven belül – új nevet kell adni a közterületnek.

**5. §**

(1) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

(2) A közterületek elnevezésénél figyelemmel kell lenni a helyi kulturális, természeti vagy történelmi értékekre, sajátosságokra, a magyar nyelvhelyesség követelményeire, továbbá arra, hogy az elnevezés közérthető legyen.

(3) A község közigazgatási területén több azonos elnevezésű közterület nem lehet.

**6. §**

A közterület elnevezése előtagként a közterület nevéből, és utótagként a közterület jellegére utaló meghatározásból (út, utca, tér, köz, sor stb.) áll.

**7. §**

A közterület nevének megváltoztatására a közterület elnevezésére vonatkozó szabályokat kell alkalmazni.

**8. §**

A közterület beépítés vagy más módon történő megszűnésével – külön hatósági döntés nélkül – a közterület neve is megszűnik.

**3. Közterületnév-jegyzék**

**9. §**

(1) A község közterületi neveiről névjegyzéket kell vezetni, melybe bárki betekinthet.

(2) A közterületnév-jegyzékben nyilvántartás tartalmazza:

*a)* a közterület név elő- és utótagját,

*b)* az elnevezés, névváltoztatás időpontját, a képviselő-testületi határozat megjelölését,

*c)* utalást arra, hogy az utca bel- vagy külterületen található,

*d)* a közterület név megszűnésének okát és idejét.

(3) A névjegyzék vezetéséről a jegyző gondoskodik.

**4. A közterület névtáblák elhelyezésének szabályai**

**10. §**

(1) A közterület nevét névtáblákon (a továbbiakban: közterületi névtábla) kell feltüntetni.

(2) A közterületi névtábla kihelyezése, karbantartása és pótlása az Önkormányzat feladata.

(3) A közterületi névtábla a közterület nevéből és a közterület jellegére utaló kifejezésből (pl. út, utca, tér, sor) áll.

(4) A közterületi névtáblákat jól látható, az eligazodást, tájékoztatást segítő helyen, a helyszíni adottságok figyelembevételével kell elhelyezni.

(5) A közterületnév-táblát a közterület kezdetén, végén, valamint az útkereszteződéseknél minden sarokingatlanon, mindkét oldalon fel kell szerelni.

(6) A közterületi névtáblát – közterületről jól látható módon – az ingatlan kerítésén, vagy az épület homlokzatán, ezek hiányában külön tartószerkezeten kell elhelyezni.

(7) A közterületi névtábla kihelyezésével érintett ingatlan tulajdonosa (bérlője, haszonélvezője, használója) a közterületi névtábla kihelyezését tűrni köteles. Amennyiben a kihelyezéssel az ingatlanban kár keletkezik, a kihelyezésért felelős szerv köteles azt megtéríteni. A kihelyezésről az ingatlan tulajdonosát előzetesen értesíteni kell.

(8) A közterület elnevezésének megváltozása esetén a régi elnevezést feltüntető közterületi névtáblát a változásról szóló döntést követő egy évig piros átlós vonallal áthúzva az eredeti helyén kell hagyni. Az új elnevezést feltüntető közterületi névtáblát közvetlenül a régi fölött, vagy alatta kell elhelyezni.

**11. §**

Közterületi névtáblát a kezelő hozzájárulása nélkül kihelyezni, eltávolítani, eltakarni, vagy bármely más módon a tájékoztató jellegét megszüntetni tilos.

**5. Az ingatlanok számozásának szabályai**

**12. §**

(1) A névvel ellátott közterületeken az ingatlanokat házszámmal kell ellátni.

(2) Az ingatlanok számozása arab számmal történik, 1-gyel kezdődik és a számok kihagyás nélkül emelkednek a közterülethez tartozó utolsó földrészig.

(3) Kiegészítő jelzésnek a számok alátöréseként a magyar ABC ékezet nélküli nagybetűi alkalmazhatók.

(4) Az utcánál a számozás növekedésének irányába nézve jobb oldalon a páratlan, bal oldalon a páros számokat kell alkalmazni.

(5) Egy oldalon beépített utcánál a számozás folyamatosan emelkedik (1, 2, 3, stb.) az ott kialakult állapot figyelembevételével.

(6) A terek épületeinek, telkeinek számozása folyamatosan emelkedő sorrendben, az óramutató járásával ellentétes irányban történik.

(7) Ha egy ingatlan több közterülettel is érintkezik (pl.: saroktelek) házszámot arról a közterületről kell megállapítani, amely felől az ingatlan megközelíthető, bejárata esik.

(8) A beépítésre szánt területen az építési szabályoknak megfelelően kialakított, vagy kialakítható építési telkeket a házszámozás során figyelembe kell venni.

**13. §**

(1) A házszámok megváltoztatása hivatalból vagy kérelemre történhet. Kérelmet az nyújthat be, akinek a házszám megváltoztatásához jogos érdeke fűződik.

(2) Az ingatlan házszámát a jegyző határozattal állapítja meg.

(3) Az ingatlan házszámának megváltoztatása különösen akkor indokolt, ha

*a)* az ingatlan-nyilvántartásban nem szerepel az ingatlan házszáma, csak a helyrajzi száma,

*b)* a közterületen több ingatlan azonos házszámmal szerepel az ingatlan-nyilvántartásban,

*c)* az ingatlan házszáma téves,

*d)* az ingatlan megosztására vagy egyesítésére kerül sor.

(4) Ha a közterületen több ingatlan azonos házszámmal rendelkezik, vagy az ingatlanok számozása hibás, akkor a közterületet vagy annak egy részét át kell számozni.

(5) A kialakult számozás után megosztott ingatlanok eredeti, alátörés nélküli sorszáma megszűnik, és az újonnan kialakított telkek számának megfelelően a számsor növekedésének irányába az abc ékezet nélküli nagybetűiből alátörést kap (pl. 9/A, 9/B, 9/C, stb.).

(6) A saroktelek megosztása esetén az újonnan keletkezett ingatlan csak az érintkező közterület sorszámát kapja meg.

(7) A kialakult számozás után egyesített vagy összeépült ingatlanok az eredeti sorszámukat megtartják, összevonásra kerülnek, az összevont házszámokat kötőjellel kell egységessé tenni (pl. 14-16.).

(8) Házszám megváltoztatása esetén a változással járó technikai költséget (házszámtábla költsége) az Önkormányzat viseli. A változással járó egyéb költségeket a változással érintettek viselik (pl.: okmánycserék, nyilvántartások módosítása stb.).

**14. §**

(1) Az ingatlan tulajdonosa, kezelője, használója köteles az épületet házszámtáblával ellátni.

(2) A házszámtábla kihelyezéséről és annak karbantartásáról az ingatlan tulajdonosa, kezelője, használója köteles gondoskodni

(3) A házszámtábla kihelyezést

*a)* új építmény esetén a használatbavételi engedély véglegessé válásától számított 30 napon belül,

*b)* házszámváltozás esetén az erről szóló határozat véglegessé válásától számított 60 napon belül kell teljesíteni.

(4) A házszámot az épület közterülettel érintkező homlokzatán, annak bejárat felőli részén, előkertes beépítési mód esetén – amennyiben a közterületről a házszám nem lenne olvasható – a kerítésen a bejárat mellett, kerítés hiányában a telek közterületi határvonalán külön tartószerkezeten kell elhelyezni.

(5) Többlakásos ingatlan esetében valamennyi lakáson, továbbá az ingatlan kerítésén, ennek hiányában külön tartószerkezeten, a közterületről jól látható módon valamennyi lakás házszámát fel kell tüntetni.

(6) A házszámtábla az ingatlan sorszámán kívül tartalmazhatja a közterület rövidítés nélküli elnevezését is, a szám előtt vagy fölött kiírva.

**6. A magánutak elnevezése**

**15. §**

(1) A közforgalom elől el nem zárt magánút elnevezésére, valamint az elnevezés megváltoztatására a tulajdonos kezdeményezésére, vagy a címképzésért felelős szerv megkeresésére kerülhet sor. A kezdeményezést, illetve a megkeresését a jegyzőhöz kell benyújtani.

(2) A tulajdonosnak a kezdeményezéshez csatolni kell a magánút elnevezésére vonatkozó javaslatát. Amennyiben az eljárásra a címképzésért felelős szerv megkeresésére kerül sor, a megkeresés kézhezvételét követően a jegyző haladéktalanul intézkedik a tulajdonos javaslatának a beszerzése iránt.

(3) A magánút elnevezéséről – a tulajdonos javaslatának a figyelembevételével – a Képviselő-testület dönt.

(4) A magánutak elnevezésének nyilvántartására, a magánutak nevének jelölésére, valamint magánutak elnevezésének és az elnevezés változásának közzételére a közterületekre vonatkozó szabályokat megfelelően alkalmazni kell.

**7. Záró rendelkezések**

**16. §**

(1) Ez a rendelet a kihirdetését követő napon lép hatályba.

(2) E rendelet hatálybalépésével hatályát veszti a közterületek elnevezéséről és a házszámozásról szóló 6/2014. (IX.12.) önkormányzati rendelet.

Nóráp 2023. június 5.

Horváth József Csaba Kissné Szántó Mária

polgármester jegyző

A rendelet kihirdetve :

2023. június 6.

Kissné Szántó Mária

jegyző

Végső előterjesztői indokolás

Az önkormányzat képviselő-testülete a 6/2014. (IX.12.) önkormányzati rendeletben határozta meg  a közterületek elnevezésének és a házszámozásoknak a szabályait. Azonban a rendelet több szempontból nem felel meg a jogszabályszerkesztésről szóló 61/2009. (XII.14.) IRM rendeletnek, ezért felülvizsgálata vált szükségessé.

Az áttekinthetőség miatt célszerűbb új rendeletet alkotni – a jelenleg hatályos rendelet hatályon kívül helyezésével.

A rendelet tartalmazza a közterületek elnevezésének szabályait, kötelezettséget ír elő a közterület nyilvántartás vezetésére, meghatározza a házszámozás szabályait, jelölését, magánutak elnevezésének szabályait.